Aleksandras Lebedis

Aleksandras Lebedis (; 1950 m. balandžio 20 d. Novočerkaske, Rostovo sritis, Rusijos TFSR – 2002 m. balandžio 28 d. Krasnojarsko krašte) – Rusijos karininkas, generolas leitenantas, politinis veikėjas.

Biografija 

Pagal tėvą ukrainietis, motina rusė. Brolis Aleksejus Lebedis. 1967 m. baigė vidurinę mokyklą ir triskart bandė įstoti į Armaviro lakūnų mokyklą, bet buvo pripažįstamas netinkamu karinei tarnybai. Dirbo krovėju, Novočerkasko nuolatinių magnetų gamyklos šlifuotoju. 1969 m. įstojo ir 1973 m. baigė Riazanės aukštąją oro desanto vadų mokyklą. 1985 m. baigė Frunzės karo akademiją.

Karinė tarnyba 

Nuo 1973 m. Riazanės aukštosios oro desanto vadų mokyklos mokomojo skyriaus vadas. 1981–1982 m. dalyvavo TSRS karinėje intervencijoje į Afganistaną, 245-ojo atskirojo parašiutų desanto pulko pirmojo bataliono vadas. Buvo sužeistas, kontūzytas, susižalojo kojas. Vėliau Tulos oro desanto divizijos, dislokuotos Kostromoje, parašiutų desanto pulko vado pavaduotojas, nuo 1985 m. pulko vadas. 1986–1988 m. Pskovo oro desanto divizijos, 1990–1991 m. pasižymėjusios kruvinuose įvykiuose Lietuvoje, vado pavaduotojas. Nuo 1988 m. 106-osios Tulos oro desanto divizijos vadas. Dalyvavo malšinant demokratinį pasipriešinimą Sumgaite, Baku, Tbilisyje.

1991 m. vasario mėn. – 1992 m. birželio mėn. TSRS oro desanto kariuomenės vado pavaduotojas kariniam parengimui ir karinėms mokykloms. 1991 m. rugpjūčio 19 d. įsakius Oro desanto pajėgų vadui Pavelui Gračiovui, Rugpjūčio pučo metu su Tulos desantininkų batalionu stojo ginti Rusijos Federacijos Aukščiausiosios Tarybos rūmų.

1992 m. birželio 23 d. paskirtas 14-osios armijos, dislokuotos Padniestrėje, vadu. Jam vadovaujant įvykdytas Padniestrės atskyrimo nuo Moldavijos Respublikos planas. 1993 m. rugsėjo 12 d. išrinktas separatistinės Padniestrės Moldovos respublikos Aukščiausiosios Tarybos deputatu. Tačiau apkaltinęs Padniestrės vadovus korupcija įsivėlė į konfliktą. 1994 m. žiemą išsiskyrė jo ir Rusijos gynybos ministro P. Gračiovo požiūris į Čečėnijos konflikto sprendimo būdus. 1995 m. nesutikdamas su 14-osios armijos reorganizavimu išėjo į atsargą. 1995 m. birželio 14 d. atleistas iš tarnybos armijoje, suteikus generolo leitenanto laipsnį.

Politinė veikla 
Dar 1990 m. buvo išrinktas TSKP XXVIII suvažiavimo delegatu ir Rusijos komunistų partijos suvažiavimo delegatu. Už veiklą Padniestrėje susilaukė populiarumo Rusijoje. Išėjęs į atsargą 1995 m. tapo vienu iš Rusijos bendruomenių kongreso lyderių, išrinktas jo Nacionalinės tarybos pirmininko pavaduotoju. 1995 m. spalio mėn. įsisteigus visuomeniniam judėjimui „Garbė ir Tėvynė“ (Честь и Родина), išrinktas jo pirmininku. 1995 m. gruodžio 17 d. Tulos rinkimų apygardoje išrinktas Rusijos Valstybės Dūmos deputatu. dalyvavo deputatų grupės „Liaudies valdžia“ veikloje.

1996 m. sausio 11 d. Rusijos bendruomenių kongresas jį iškėlė kandidatu į Rusijos prezidento postą. 1996 m. birželio 16 d. rinkimuose surinko 14,7 % balsų ir užėmė trečiąją vietą. Antrame ture jam parėmus prezidentu tapęs Borisas Jelcinas pagal ikirinkiminį susitarimą birželio 18 d. jį paskyrė Rusijos federacijos saugumo tarybos sekretoriumi, vėliau prezidento padėjėju nacionalinio saugumo klausimais. 1996 m. liepos 15-spalio 3 d. prezidento įgaliotinis Čečėnijos Respublikoje. 1996 m. rugpjūčio 31 d. Aleksandras Lebedis ir Aslanas Maschadovas pasirašė Chasavjurto sutartį, pradėjusią taikiai spręsti Čečėnijos konfliktą. Tačiau jo veikla buvo nepatenkintas Rusijos vidaus reikalų ministras Anatolijus Kulikovas ir kiti Kremliaus aparato veikėjai, todėl A. Lebedis buvo nušalintas nuo visų pareigų.

Krasnojarsko gubernatorius 
1998 m. gegužės 17 d. rinkimuose gavęs 59 % balsų, A. Lededis tapo Krasnojarsko krašto gubernatoriumi. Pareigas eiti pradėjo birželio 5 d. Kartu pagal pareigas iki 2001 m. lapkričio mėn. Rusijos Federacijos Federalinio Susirinkimo Federacijos tarybos narys. Už pagarsėjusią valstybinės valdžios ir krašto bei šalies būklės kritiką liaudyje pramintas „generalgubernatoriumi“.

2002 m. balandžio 28 d. malūnsparniu Mi-8 kartu su savo administracijos darbuotojais skrisdamas atidaryti kalnų slidinėjimo trasos, žuvo aviakatastrofoje. Malūnsparnis užkabino aukštos įtampos elektros perdavimo liniją netoli Jermakovo miestelio.

Apdovanotas Raudonosios vėliavos, Raudonosios žvaigždės ordinais. Jo vardu pavadinta gatvė Novočerkaske, Novočerkasko kadetų korpusas, kuriame atidarytas generolo muziejus. 2003 m. vasario 6 d. Krasnojarsko krašto Įstatymų leidybos susirinkimas jo vardu pavadino Vakarų Sajanų viršūkalnę. Benderuose 2008 m. rengiamasi atidengti paminklą miesto garbės piliečiui Aleksandrui Lebedžiui.

Nuorodos 
 Generolas Lebedis;
 Aleksandro Lededžio žūtis.

Rusijos generolai leitenantai
Rusijos Valstybės dūmos nariai
Rusijos Federacijos saugumo tarybos sekretoriai
Krasnojarsko srities gubernatoriai
Parašiutininkai